Diari Oficial de la Generalitat Valenciana


Sumari del DOGV 7517, del 04-05-2015 (2015/3973)

DECRET 57/2015, de 30 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport de la Generalitat per a l'any 2015.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7517

Data del DOGV
:   04-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/3973


Data del document
:   30-04-2015

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

DECRET 57/2015, de 30 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport de la Generalitat per a l'any 2015. [2015/3973]  
L'article 32 de la Llei 8/2014, de 26 de desembre, de Pressupostos de la Generalitat per a l'exercici 2015, establix: «1.Sense perjuí del que preveu la disposició addicional vint-i-u d'esta llei, al llarg de l'exercici 2015 no es procedirà en el sector públic, tal com queda delimitat en l'article 23 d'esta llei, a la incorporació de nou personal, excepte el que puga derivar-se de l'execució de processos selectius corresponents a ofertes d'ocupació pública d'exercicis anteriors. Esta limitació abasta a les places incloses en els processos de consolidació d'ocupació pública previstos en la disposició transitòria quarta de l'Estatut Bàsic de l'Empleat Públic. 2. Respectant, en tot cas, les disponibilitats pressupostàries del capítol I dels corresponents pressupostos de gastos, la limitació continguda en l'apartat anterior no serà aplicable als següents sectors o funcions, en els quals la taxa de reposició d'efectius es fixarà fins a un màxim del 50 per cent: a) Administració educativa, en matèria d'educació no universitària, en relació amb la determinació del nombre de places per a l'accés als cossos de funcionaris docents».  
  
En relació amb això, l'article 21 de la Llei 36/2014, de 26 de desembre, de Pressupostos Generals de l'Estat per a l'any 2015, establix:  
  
«U. 1. Al llarg de l'exercici 2015 no es procedirà, en el sector públic delimitat en l'article anterior, a excepció de les societats mercantils públiques, fundacions del sector públic i consorcis participats majoritàriament per les administracions i organismes que integren el sector públic, que es regiran pel que disposen les disposicions addicionals quinze, setze i dèsset, respectivament, d'esta llei, i dels òrgans constitucionals de l'Estat, a la incorporació de nou personal, excepte la que puga derivar-se de l'execució de processos selectius corresponents a ofertes d'ocupació pública d'exercicis anteriors o de places de militars de tropa i marineria professional necessàries per a aconseguir els efectius fixats en la disposició addicional catorze.  
  
La limitació continguda en el paràgraf anterior abasta a les places incurses en els processos de consolidació d'ocupació previstos en la disposició transitòria quarta de l'Estatut Bàsic de l'Empleat Públic.  
2. Respectant, en tot cas, les disponibilitats pressupostàries del capítol I dels corresponents pressupostos de gastos, la limitació continguda en l'apartat anterior no serà aplicable als següents sectors i administracions, en què la taxa de reposició es fixarà fins a un màxim del 50 per cent:  
A) A les administracions públiques amb competències educatives per al desplegament de la Llei Orgànica 2/2006, de 3 de maig, d'Educació, en relació amb la determinació del nombre de places per a l'accés als cossos de funcionaris docents. [...]  
3. Per a calcular la taxa de reposició d'efectius, el percentatge màxim a què es referix l'apartat anterior s'aplicarà sobre la diferència resultant entre el nombre d'empleats fixos que, durant l'exercici pressupostari de 2014, van deixar de prestar servicis en cada un dels sectors, àmbits, cossos o categories previstos en l'apartat anterior, i el nombre d'empleats fixos que s'hagen incorporat en estos en el mencionat exercici, per qualsevol causa, excepte els procedents d'ofertes d'ocupació pública, o reingressat des de situacions que no comporten la reserva de llocs de treball. A este efecte, es computaran els cessaments en la prestació de servicis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'administració en què se cessa.  
  
No computaran dins del límit màxim de places derivat de la taxa de reposició d'efectius aquelles places que es convoquen per a la seua provisió per mitjà de processos de promoció interna».  
L'article 46.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, disposa que, aprovada l'oferta d'ocupació pública, es convocaran, en el termini màxim fixat en esta, els corresponents procediments selectius per a la cobertura de les vacants incloses i fins a un deu per cent addicional. En l'Administració de la Generalitat, l'execució de l'oferta d'ocupació pública haurà de desenrotllar-se dins del termini improrrogable de dos anys.  
  
L'article 3 del Reglament d'ingrés, accessos i adquisició de noves especialitats en els cossos de funcionaris docents, aprovat pel Reial Decret 276/2007, de 23 de febrer, establix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en les dites ofertes d'ocupació.  
En virtut d'això, en compliment de l'article 32 de la Llei 8/2014, de 26 de desembre, de Pressupostos de la Generalitat per a l'exercici 2015, en relació amb l'article 46.2 de la Llei 10/2010, de 9 de juliol, de la Generalitat, D'ordenació i gestió de la funció pública valenciana, l'article 4 del Decret 140/2014, de 5 de setembre, del Consell, pel qual es va aprovar el Reglament orgànic i funcional de la Conselleria d'Educació, Cultura i Esport, i el que preveu la Llei Orgànica 2/2006, de 3 de maig, d'Educació, prèvia negociació amb els sindicats de l'ensenyança representats en la Mesa Sectorial, una vegada emés informe per la Conselleria d'Hisenda i Administració Pública, a proposta de la consellera d'Educació, Cultura i Esport i amb la deliberació prèvia del Consell, en la reunió del dia 30 d'abril de 2015,  
  
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de personal docent no universitari per a l'any 2015 en els termes que s'establixen en el present decret.  
  
Article 2. Reserva per a persones amb discapacitat  
De conformitat amb l'article 55 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, s'establix la reserva d'una quota del set per cent (7 %) de les vacants d'ingrés per a ser cobertes entre persones amb un grau de discapacitat igual o superior al trenta-tres per cent (33 %), sempre que superen les proves selectives. A este efecte, les persones amb discapacitat podran participar en els processos selectius en igualtat de condicions que la resta dels aspirants, sempre que puguen acreditar el grau de discapacitat, així com la compatibilitat amb l'exercici de les funcions i tasques genèriques consubstancials a estes.  
  
L'opció a llocs reservats haurà de formular-se en la solicitud de participació en les convocatòries, la qual cosa haurà de ser indicada expressament en aquella.  
  
Article 3. Places oferides d'ingrés  
En l'oferta s'hi inclouen les vacants dotades en els Pressupostos de la Generalitat per a l'any 2015, l'execució dels quals haurà de desenrotllar-se dins del termini improrrogable de dos anys, detallades per cossos docents en l'annex I.  
  
Article 4. Places oferides de promoció interna  
S'inclouen també en l'oferta les places que es convocaran per a la seua provisió per mitjà de processos de promoció interna, sense que les mencionades vacants computen dins del límit màxim de places derivat de la taxa de reposició d'efectius, detallades així mateix per cossos docents en l'annex II.  
  
  
DISPOSICIÓ ADDICIONAL  
  
Única. Proves selectives  
La instrumentació de les proves selectives per a l'ingrés en l'Administració de la Generalitat que es deriven de les convocatòries objecte de la present oferta d'ocupació pública es realitzarà a través de la Conselleria d'Educació, Cultura i Esport. Les proves es concretaran en les respectives convocatòries en raó del nombre de vacants i naturalesa jurídica d'estes.  
  
  
DISPOSICIONS FINALS  
  
Primera. Inalterabilitat dels llocs de treball  
Els llocs de treball inclosos en esta oferta d'ocupació pública no podran experimentar cap modificació en la seua classificació fins després d'haver-se realitzat les corresponents proves selectives i la provisió dels corresponents llocs de treball.  
  
Segona. Efectes  
Este decret tindrà efectes des de l'endemà de ser publicat en el Diari Oficial de la Comunitat Valenciana.  
  
València, 30 d'abril de 2015  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Places oferides d'ingrés  
  
Cos docent Places  
Cos de mestres 329  
Cos de professors d'Ensenyança Secundària 148  
Professors tècnics de Formació Professional 27  
Professors d'escola oficial d'idiomes 25  
Catedràtics de Música i Arts Escèniques 10  
Total de places 539  
  
  
  
ANNEX II  
Places oferides de promoció interna  
  
Cos docent Places  
Cos de professors d'Ensenyança Secundària 100  
Catedràtics de Música i Arts Escèniques 122  
Inspectors d'Educació 10  
Total de places 232